
REPUBLIKA HRVATSKA

VUKOVARSKO-SRIJEMSKA ŽUPANIJA

OPĆINA STARI JANKOVCI

              Općinsko vijeće
KLASA: 024-04/22-01/12

URBROJ:2196-23-01-22-6
U Stari Jankovci,  18. listopad 2022. godine 

Temeljem članka 15. st. 2. Zakona o javnoj nabavi („Narodne novine“, broj 120/16), 48. Zakona o lokalnoj i područnoj (regionalnoj) samoupravi („Narodne novine“, br. 33/01., 60/01.-vjerodostojno tumačenje, 129/05., 109/07., 125/08., 36/09., 150/11., 144/12., 19/13., 137/15., 123/17., 98/19. i 144/20.) i članka 30. Statua Općine Stari Jankovci („Službeni vjesnik“ Vukovarsko – srijemske županije 4/21. i 17/22.), Općinsko vijeće Općine Stari Jankovci na svojoj 12. sjednici održanoj dana  18. listopada 2022. godine donosi
PRAVILNIK
ZA PROVEDBU POSTUPAKA JEDNOSTAVNE NABAVE

I.OPĆE ODREDBE
Članak 1.

U svrhu poštivanja osnovnih načela javne nabave te zakonitog, namjenskog i svrhovitog gospodarenja proračunskim sredstvima, ovim se Pravilnikom uređuje postupak nabave roba i usluga procijenjene vrijednosti manje od 200.000,00 kn/ 2.654,45 eura bez PDV, odnosno nabavi radova procijenjene vrijednosti manje od 500.000,00 kn / 66.361,40 eura bez PDV (u daljnjem tekstu: jednostavna nabava), za koje sukladno odredbama Zakona o javnoj nabavi ne postoji obveza provedbe postupaka javne nabave.

Članak 2.

Procijenjena vrijednost nabave je vrijednost izražena bez PDV-a.
Pri izračunu procijenjene vrijednosti nabave mora se uzeti u obzir ukupna vrijednost nabave, koja uključuje sve opcije i moguća obnavljanja ugovora ili višekratno izdavanje narudžbenica i nema umjetne podjele nabave u svrhu izbjegavanja zakonskih odredbi poput direktne dodjele, nepravilne objave, nepravilne podjele poput mala-velika nabava i sl.
II. SPRJEČAVANJE SUKOBA INTERESA

Članak 3.

O sukobu interesa na odgovarajući način primjenjuju se odredbe Zakona o javnoj nabavi. 

III. OVLASTI I ODGOVORNOSTI

Članak 4.

Jedinstveni upravni odjel odgovoran je i ovlašten za: 
- pravovremeno iskazivanje potreba za predmet jednostavne nabave u Planu nabave i podnošenje pravovremenog zahtjeva za izmjenu Plana nabave
- pravovremeno pokretanje postupka za jednostavnu nabavu
- određivanje predmeta nabave, opisivanje predmeta nabave, određivanje uvjeta za nabavu za svaki predmet jednostavne nabave, sastavljanje tehničkih specifikacija, sastavljanje troškovnika, određivanje potrebnih dokumenata koje su obvezni dostaviti ponuditelji zajedno s ponudama i posebnih uvjeta za nabavu
- objava i/ili slanje zahtjeva za prikupljanje ponuda i drugih dokumenata postupka 

- analiza pristiglih ponuda, izrada zapisnika i prijedloga za odabir, koji se dostavljaju općinskom načelniku na potpis i ovjeru

- izrada narudžbenica i/ili ugovora o nabavi 

- predlaganje i obrazlaganje razloga poništenja postupka jednostavne nabave 
- praćenje i nadzor nad izvršenjem ugovora o jednostavnoj nabavi (kontrola realizacije ugovorenog odnosno naručenog).

Članak 5.

Općinski načelnik: 

- usvaja plan nabave i sve njegove izmjene tijekom poslovne godine (sukladno sredstvima osiguranim u proračunu Općine Stari Jankovci)
- potpisuje i ovjerava sve pozive na dostavu ponuda

- potpisuje i ovjerava odluke u postupcima jednostavne nabave,  narudžbenice i ugovore o nabavi.

IV. PRAVILA, UVJETI I POSTUPCI 

Članak 6.

Pravila, uvjeti i postupci jednostavne nabave s obzirom na procijenjenu vrijednost nabave:
- do 19.999,99 kn 2.654,45 eura – općinski načelnik slobodno nabavlja od gospodarskog subjekta po vlastitom izboru
- od 20.000,00 kn /2.654,45 eura do 99.999,99 kn /13.272,27 eura– općinski načelnik upućuje zahtjev za prikupljanje ponuda određenom broju gospodarskih subjekata po vlastitom izboru. 
Broj gospodarskih subjekata kojima se upućuje zahtjev za prikupljanje ponuda ne bi smio biti manji od tri, ali ovisno o prirodi predmeta nabave i razini tržišnog natjecanja uvažavajući načelo učinkovitosti i ekonomičnosti, broj može biti iznimno i manji.

Za odabir ponude dovoljna je jedna pristigla ponuda koja udovoljava svim traženim uvjetima i zahtjevima naručitelja, ali ako nije niti jedna ponuda pristigla može općinski načelnik slobodno nabavljati od gospodarskog subjekta po vlastitom izboru

-od 100.000,00 kn/13.272,28 eura do 199.999,99 kn (26.544,56 eura) /499.999,99 kn (66.361,40 eura)– općinski načelnik započinje postupak jednostavne nabave internom odlukom o početku postupka koja sadrži navod o ovlaštenim predstavnicima naručitelja, a Jedinstveni upravni odjel je obvezan zahtjev za prikupljanje ponuda objaviti na web stranici Općine Stari Jankovci.

Članak 7.

Za jednostavne nabave vrijednosti jednake ili veće od 100.000,00 kn/ 13.272,28 eura, naručitelj može u zahtjevu za prikupljanje ponuda odrediti osnove za isključenje gospodarskog subjekta na temelju objektivnih kriterija i pravila, uvažavajući načelo razmjernosti. 
Dokumente koje naručitelj u tu svrhu zahtijeva ponuditelji mogu dostaviti u neovjerenoj preslici. Neovjerenom preslikom smatra se i neovjereni ispis elektroničke isprave. Naručitelj može, uvažavajući načelo učinkovitosti i ekonomičnosti te razmjernosti, od gospodarskih subjekata tražiti jamstvo za ozbiljnost ponude, jamstvo za uredno ispunjenje ugovora, jamstvo za otklanjanje nedostataka u jamstvenom roku. 
Članak 8.

Elektronička komunikacija može se koristiti kako bi se ubrzala procedura i smanjili troškovi. To podrazumijeva komunikaciju elektroničkim putem u svim fazama postupka, uključujući i podnošenje ponuda, a isto će biti naznačeno u samom zahtjevu za prikupljanje ponuda.

Članak 9.

Zahtjev za prikupljanje ponuda - za nabave jednake ili veće od 20.000,00 kn/2.654,45 eura zahtjev se upućuje na način koji omogućuje dokazivanje da je isti zaprimljen od strane gospodarskog subjekta i sadrži najmanje: 
- naziv javnog naručitelja 
- opis predmeta nabave i tehničke specifikacije 
- procijenjenu vrijednost nabave 
- kriterij za odabir ponude (najniža cijena ili ekonomski najpovoljnija ponuda) 
- rok za dostavu ponude 
- način dostavljanja ponude i/ili (elektroničku) adresu za dostavu ponuda 
- kontakt osobu, broj telefona i adresu elektroničke pošte.
Članak 10.

Rok za dostavu ponuda mora biti dovoljno dugačak da omogući gospodarskim subjektima pripremu ponude.

Naručitelj će u svakom konkretnom slučaju određivati primjereni rok za dostavu ponuda, ovisno o predmetu nabave.

U postupcima procijenjene vrijednosti jednake ili veće od 20.000,00 kn/2.654,45 eura primjereni rok za dostavu ponuda ne smije biti kraći od tri radna dana od dana slanja/objave zahtjeva. 
Članak 11.

Izrada i dostava ponuda Ponude se izrađuju na način propisan u zahtjevu za prikupljanje ponuda. Ponude se dostavljaju do isteka roka za dostavu ponuda, na adresu navedenu u zahtjevu za prikupljanje ponuda na dokaziv način. 
Članak 12.

U postupcima jednostavne nabave vrijednosti jednake ili veće od 20.000,00 kn/2.654,45 eura naručitelj ne smije otvarati ponude prije isteka roka za dostavu ponuda. Naručitelj pregledava i ocjenjuje ponude na temelju uvjeta iz zahtjeva za prikupljanje ponuda. 
Tijekom pregleda i ocjene ponuda moguće je tražiti pojašnjenja i upotpunjavanje u vezi s dokumentima traženim u zahtjevu za prikupljanje ponuda, odnosno elemenata ponude. 
Članak 13.

Kod provedbe postupka otvaranja, pregleda i ocjene ponuda sastavlja se zapisnik. 
Članak 14.

Za odabir ponude kod jednostavne nabave procijenjene vrijednosti jednake ili veće od 20.000,00 kn/2.654,45 eura, naručitelj na osnovi rezultata pregleda i ocjene ponuda donosi Odluku o odabiru ponude koja se temelji na kriteriju za odabir ponude. 
Članak 15.

Odluka o odabiru najpovoljnije ponude obvezno sadrži: 
- podatke o naručitelju 
- predmet nabave za koji se donosi odluka 
- cijena odabrane ponude i naziv ponuditelja čija je ponuda odabrana za sklapanje ugovora o nabavi 

- datum donošenja i potpis odgovorne osobe. 
Članak 16.

Rok za donošenje Odluke o odabiru je 5 radnih dana od isteka roka za dostavu ponuda, osim ukoliko u zahtjevu za prikupljanje ponuda nije drugačije određeno ili iznimno zbog odsutnosti općinskog načelnika.

Članak 17.

Odluku o odabiru najpovoljnije ponude naručitelj je obvezan bez odgode dostaviti svim ponuditeljima na dokaziv način. Dostavom odluke o odabiru na dokaziv način ponuditeljima smatra se i njena objava na internetskim stranicama naručitelja i/ili web servisu. 
Odluka objavljena na internetskim stranicama naručitelja mora ostati vidljiva najmanje 15 dana od dana njenog objavljivanja. Donošenjem Odluke o odabiru naručitelj stječe uvjete za sklapanje ugovora o nabavi.
Presliku zapisnika o otvaranju, pregledu i ocjeni ponuda naručitelj dostavlja ponuditelju na njegov zahtjev. 
Članak 18.

Naručitelj može poništiti postupak jednostavne nabave ako postoje razlozi za poništenje ili ako na provedeni postupak nije pristigla niti jedna ponuda. 
U odluci o poništenju postupka, naručitelj navodi: 
- podatke o naručitelju
- predmet nabave, 
- obrazloženje razloga poništenja, 
- datum donošenja i potpis odgovorne osobe. 
U slučaju poništenja postupka nakon roka za dostavu ponuda naručitelj je obvezan odluku o poništenju bez odgode dostaviti svim ponuditeljima na dokaziv način. Dostavom odluke o poništenju na dokaziv način ponuditeljima, smatra se i njena objava na internetskim stranicama naručitelja i/ili web servisu. Odluka objavljena na internetskim stranicama naručitelja mora ostati vidljiva najmanje 15 dana od dana njenog objavljivanja. 
Članak 19.

U slučaju poništenja postupka naručitelj može ponoviti postupak ili naručiti od gospodarskog subjekta po vlastitom izboru.

V. ROK MIROVANJA I ŽALBA

Članak 20.

Na postupke jednostavne nabave ne primjenjuje se rok mirovanja. Protiv odluke o odabiru ili poništenju nije moguće podnijeti žalbu Državnoj komisiji za kontrolu postupaka javne nabave. 
VI. PRIJELAZNE I ZAVRŠNE ODREDBE 

Članak 21.

 Naručitelj je obvezan svu dokumentaciju o postupcima jednostavne nabave čuvati najmanje 4 godine od završetka postupka jednostavne nabave.

Članak 22.
Danom stupanja na snagu ovog Pravilnika prestaje važiti Pravilnik o provođenju postupaka jednostavne nabave („Službeni vjesnik“ Vukovarsko – srijemske županije 17/17. i 7/18. ), a iznosi izraženi u eurima stupaju na snagu na dan uvođenja eura kao službene valute u Republici Hrvatskoj.
Članak 23.

Ovaj  Pravilnik za provedbu postupaka jednostavne nabave stupa na snagu osmi dan od dana objave, a objaviti će se u „Službenom vjesniku“ Općine Stari Jankovci.
Predsjednik Općinskog vijeća

Boris Dragičević, univ.bacc.ing.agr.
